text: Endnu mangler pengene til minaret og kuppel
  26 februar 2014 kl. 14.56
  Den islamiske forening i Haderslev går nu i gang med at samle penge ind til en minaret og kuppel, som skal bygges på foreningens bedehus i en ejendom i et industrikvarter i Haderslev.
  Efter en opheder debat besluttede byrådet tirsdag aften, at sagen kan behandles som en almindelig byggesag. Det strider ikke mod lokalplanen, at bygningen får et bedetårn på op til 12 meter.
  - Vores kasse er tom, så nu skal vi på en generalforsamling lægge en plan for at samle penge ind til projektet, fortæller formanden for Islamisk Forening i Haderslev, Mohammed Chehade.
  Medlemmerne af Islamisk Forening ønsker, at den grå industribygning kommer til at ligne en rigtig moske.
  - Den skal vise, at vi er ligeværdige borgere i det danske samfund, siger Mohammed Chehade.
  Normalt bliver der kaldt til bøn fra et bedetårn flere gange om dagen, men det bliver ikke tilfældet i Haderslev.
  - Vores medlemmer bor spredt, så de vil alligevel ikke kunne høre det, konstaterer Mohammed Chehade.
  Den lokale islamiske foreningen vil samle penge ind hos medlemmerne i Haderslev, og foreningen håber også at få tilskud fra andre islamiske foreninger i Danmark.
  Foreningen har ikke fået bekræftet et tidligere tilsagn fra en forening i Kuwait.
  